ΝΑ ΜΗΝ ΠΛΗΡΩΣΟΥΜΕ ΕΜΕΙΣ ΤΗΝ ΚΡΙΣΗ

 

Βιώνουμε μια πρωτοφανή κρίση. Κρίση στην οικονομία, στην πολιτική, στην κοινωνία.

Την ευθύνη έχουν οι νεοφιλελεύθερες πολιτικές. Η ασυδοσία του κεφαλαίου, του Τραπεζικού συστήματος, των συμφερόντων που πέρα από αρχές και ηθικές αξίες ισοπεδώνουν τα λαϊκά στρώματα, τις χαμηλές και μεσαίες εισοδηματικές τάξεις, του μισθωτούς και τους συνταξιούχους, είναι βασικές συνιστώσες αυτών των πολιτικών.

Το σταθεροποιητικό πρόγραμμα της κυβέρνησης περιλαμβάνει μείωση αποδοχών των δημοσίων υπαλλήλων, ανατροπή του ασφαλιστικού συστήματος και αύξηση των ορίων ηλικίας, πάγωμα των προσλήψεων στο Δημόσιο, ελαστικές σχέσεις εργασίας και ιδιωτικοποιήσεις της Κρατικής περιουσίας.

Τα μέτρα θα θίξουν όλους. Όλοι θιγόμαστε.

Για όλους υπάρχει μείωση εισοδήματος. Μέσα από το πάγωμα των αυξήσεων, από την κατά 10% μείωση των επιδομάτων. Τη διετία 2009 – 2010 οι αποδοχές μας θα μειωθούν από 10% έως 20%.

Για όλους υπάρχουν πρόσθετα φορολογικά βάρη, μέσα από την αύξηση των έμμεσων φόρων και ιδιαίτερα των καυσίμων αλλά και το ποινολόγιο του αφορολόγητου των 12.000 ευρώ που συνδέεται με αποδείξεις.

 
Τα μέτρα της Κυβέρνησης για το ασφαλιστικό περιορίζουν όλες τις κατακτήσεις των εργαζομένων. Μειώνουν τις συντάξεις, αυξάνουν τα όρια ηλικίας.

 Η Κυβέρνηση ανακοίνωσε ότι θα υλοποιήσει άμεσα την απόφαση για εξίσωση των ορίων ηλικίας για τις γυναίκες. Έχει αναλάβει δεσμεύσεις στα πλαίσια του προγράμματος σταθερότητας και ανάπτυξης.

Η άρνηση της Κυβέρνησης να επιχορηγήσει το Τ.Π.ΔΥ, θα οδηγήσει τελικά το ταμείο σε κατάρρευση.

Η άρνηση της Κυβέρνησης να επιχορηγήσει τον ΟΠΑΔ και να καλύψει τις ανάγκες της υγειονομικής μας περίθαλψης, θα έχει ως αποτέλεσμα την καταγγελία των συμβάσεων με τους γιατρούς και τους φαρμακοποιούς και την παραπέρα υποβάθμιση της υγειονομικής μας περίθαλψης.

Ο περιορισμός των προσλήψεων στο Δημόσιο οδηγεί στις ιδιωτικοποιήσεις Δημοσίων Υπηρεσιών.

Αγωνιζόμαστε για να μην πληρώσουν τα βάρη της κρίσης οι εργαζόμενοι.

ΤΟ ΑΔΙΕΞΟΔΟ ΕΧΕΙ ΑΙΤΙΑ:

• Φοροδιαφυγή, εισφοροδιαφυγή

• Ιδιωτικοποιήσεις, αποκρατικοποιήσεις, σκάνδαλα

• Κερδοσκοπικά, χρηματιστηριακά, δομημένα παιχνίδια

• Υποταγή δημοσίων πολιτικών, δημοσίων επενδύσεων στα συμφέροντα της ελίτ, αντί των κοινωνικών και αναπτυξιακών αναγκών της χώρας

• Συρρίκνωση δημόσιων αγαθών, κοινωνικών δαπανών, υπηρεσιών και δικαιωμάτων

• Ασυδοσία κεφαλαίου και τραπεζιτών

ΔΙΕΚΔΙΚΟΥΜΕ

Μια πολιτική που δεν θα μειώνει τα εισοδήματα, που δεν θα ρίχνει στις πλάτες μας νέα φορολογικά βάρη, που δεν θα συρρικνώνει τα ασφαλιστικά και κοινωνικά μας δικαιώματα και δεν θα οδηγεί σε ύφεση και ανεργία.
ΑΓΩΝΙΖΟΜΑΣΤΕ ΕΝΑΝΤΙΑ

• Στην ακρίβεια και την ασυδοσία της αγοράς

• Στην ανεργία και τις χιλιάδες απολύσεις σε ιδιωτικό και δημόσιο τομέα

• Στη φτώχεια και τη χρεοκοπία της ζωής των πολλών προς όφελος των κερδών των λίγων, στο φθαρμένο κλεπτοκρατικό σύστημα

ΑΠΕΡΓΟΥΜΕ 24 ΦΛΕΒΑΡΗ

• Για πραγματικές αυξήσεις

• Για στήριξη των ασφαλιστικών ταμείων του Τ.Π.Δ.Υ. και του ΟΠΑΔ

• Για να μην υλοποιηθεί η απόφαση εξίσωσης  των ορίων  ηλικίας  για  τις  γυναίκες.
• Για δίκαιο φορολογικό σύστημα

• Για αύξηση των θέσεων εργασίας, πλήρη και σταθερή εργασία, μόνιμη και ενιαία σχέση εργασίας στο δημόσιο, κάλυψη των πάγιων και διαρκών αναγκών.
ΑΠΕΡΓΟΥΜΕ ΓΙΑ ΝΑ ΜΗΝ ΠΕΡΑΣΟΥΝ ΤΑ ΑΝΤΙΛΑΪΚΑ ΜΕΤΡΑ ΓΙΑ ΝΑ ΜΗΝ ΑΞΙΟΠΟΙΗΘΕΙ Η ΚΡΙΣΗ ΓΙΑ ΤΗΝ ΙΣΟΠΕΔΩΣΗ ΤΩΝ ΔΙΚΑΙΩΜΑΤΩΝ ΜΑΣ

 

Απεργούμε όλοι μαζί σε δημόσιο και ιδιωτικό τομέα

Δίνουμε νέα προοπτική ενότητας και δύναμης στον αγώνα μας

